NRF ดีดบวก 4% จับตากำไรไตรมาส 4 “นิวไฮ” หนุนทั้งปีโตกระฉูด 180%
NRF ดีดบวก 4% จับตากำไรไตรมาส 4 “นิวไฮ” หนุนทั้งปีโตกระฉูด 180%
3 ธ.ค. 2563

ผู้สื่อข่าวรายงานว่า ราคาหุ้น บริษัท เอ็นอาร์ อินสแตนท์ โปรดิวซ์ จำกัด (มหาชน) หรือ NRF ณ เวลา 10.15 น. อยู่ที่ระดับ 7.10 บาท บวก 0.30 บาท หรือ 4.41% สูงสุดที่ระดับ 7.20 บาท ต่ำสุดที่ระดับ 6.95 บาท ด้วยมูลค่าการซื้อขาย 161.77 ล้านบาท

โดยบริษัทหลักทรัพย์ แลนด์ แอนด์ เฮ้าส์ จำกัด (มหาชน) กำหนดคำแนะนำ “ซื้อ” ราคาเป้าหมาย 8.30 บาท/หุ้น พร้อมประเมินว่าไตรมาส 4/2563 จะเป็นไตรมาสที่เติบโตสูงสุดของปี 2563 คาดจะมีกำไรสุทธิเติบโตจากช่วงเดียวกันของปีก่อนและไตรมาสก่อน หนุนกำไรสุทธิทั้งปี 2563 อยู่ที่ 145 ล้านบาท เติบโต 180% และคาดปี 2564 จะมีกำไรสุทธิอยู่ที่ 251 ล้านบาท เติบโต 73% จากปี 2563
โดย NRF จะรับรู้กำไรเพิ่มจากบริษัท ซิตี้ฟูด จำกัด ได้ตั้งแต่เดือนธันวาคม 2563 เป็นต้นไป และ NRF ยังนำเงินที่ได้จากขายหุ้น IPO ไปชำระคืนหนี้ หนุนทำให้คาดกำไรของ NRF ในงวดไตรมาส 4/2563 ดีขึ้น ขณะที่ยอดขายงวดไตรมาส 4/2563 มีแนวโน้มเติบโตดีขึ้นจากงวดไตรมาส 3/2563 ที่มียอดขายและกำไรเด่นสุดของปี
ทั้งนี้ NRF ได้เพิ่มสัดส่วนการลงทุนในบริษัท ซิตี้ฟูด จำกัด จากเดิมถือหุ้น 15% เป็นถือหุ้น 100% มีผลตั้งแต่วันที่ 1 ธันวาคม 2563 โดยใช้เงินลงทุน 170 ล้านบาท ซึ่งจะเพิ่มกำลังการผลิตให้กับ NRF อีก 5,880 ตันต่อปี จากเดิมที่มีกำลังการผลิต 13,200 ตันต่อปี เป็น 19,000 ตันต่อปี และ NRF ยังมีแผนที่จะนำผลิตภัณฑ์ทุกประเภทย้ายไปผลิตที่ซิตี้ฟูด เพื่อเพิ่มศักยภาพในการผลิตให้แก่ NRF
สำหรับกำไรในปี 2564 ที่เติบโตขึ้น มาจากผลบวกกำลังการผลิตที่เพิ่มขึ้นจากซิตี้ฟูดเต็มปี สัดส่วนยอดขายผลิตภัณฑ์โปรตีนจากพืชเพิ่มขึ้น จากการเพิ่มสินค้าใหม่ เช่น ซูชิปลาแซลมอนที่ทำจากมะเขือเทศ ซูชิปลาไหลที่ทำจากมันม่วง และผลิตภัณฑ์ใหม่ ๆ ในกลุ่ม Functional Product และ Energy Drink เป็นต้น
โดย NRF ได้ตั้งเป้ารายได้เพิ่มเท่าตัวเป็น 3,000 ล้านบาท รวมทั้งเพิ่มสัดส่วนยอดขายโปรตีนจากพีชเป็น 30% จาก 10% ใน 4 ปีข้างหน้า ซึ่ง NRF เชื่อว่าเมกะเทรนด์ของโลกจะหันมารับประทานโปรตีนจากพืชมากขึ้น เพราะปริมาณเนื้อสัตว์ไม่เพียงพอรองรับประชากรโลกที่เพิ่มขึ้น รวมถึงจำนวนคนที่ใส่ใจสุขภาพ และนักอนุรักษ์สิ่งแวดล้อมโลกและพันธุ์สัตว์มีเพิ่มขึ้น นอกจากนี้ NRF ยังมีโครงการซื้อกิจการ (M&amp;A) และร่วมลงทุนเพื่อรองรับความต้องการที่มีเพิ่มขึ้น หนุนให้ NRF เป็นหุ้น Growth Stock ที่มีการเติบโตที่โดดเด่นในช่วง 4-5 ปีนี้